Kerk keelvol vir strydende vlugtelingleiers | Netwerk24
Deur Warda Meyer 10 Januarie 2020 22:29
Vlugtelinge kampeer buite die Metodistekerk in die Kaapstadse middestad. Foto: Adrian de Kock
Die predikant wat die Metodistekerk aan Groentemarkplein in Kaapstad bestuur, het Vrydag skerp gereageer oor die twis tussen die leiers van die vlugtelinge wat in en om die kerk woon.
Eerw. Alan Storey het in 'n verklaring gesê weens die geweld en voortgesette vyandigheid tussen twee strydende vlugtelinggroepe word daar nie meer kerkdienste in dié kerk gehou nie. Alle dienste het voorlopig na Observatory verskuif.
Honderde vlugtelinge bly nou reeds maande lank in en om die kerk in die hartjie van die middestad.
Storey sê die voortslepende gesondheids- en veiligheidsrisiko's in die oorvol kerk vererger daagliks en, soos hy al herhaaldelik gewaarsku het, is dié heiligdom nie meer 'n veilige ruimte nie.
Vlugtelinge kampeer buite die Metodistekerk aan Groentemarkplein, Kaapstad. Foto: Adrian de Kock
"Daarom is die mense wat daar teenwoordig is, gevra om die kerk te ontruim. Benewens die gesondheids- en veiligheidsrisiko's is die onvoorspelbare vyandigheid tussen vlugtelinge 'n verdere probleem."
Storey sê die kerk kan nie 'n toevlugsoord wees vir gewelddadige groepe nie.
"Ons is nie toegerus om hulle te hanteer nie. Dit is in hierdie konteks dat ons as kerk nou ander moontlikhede sal oorweeg om die situasie te hanteer.
"Die kerk sukkel onder meer om die brandgevaar te beperk en die verspreiding van siektes te voorkom terwyl mense veilig gehou moet word.
"Die vlugtelinge is verskeie kere gevra om die terrein te ontruim, maar hulle het dit nie gedoen nie. Gasvryheid is vervang met vyandigheid," sê Storey.
Die twee strydende vlugtelingleiers, Papy Sukami en Jean-Pierre Balous was die afgelope week albei in polisie-aanhouding. Sukami is weens beweerde roof in hegtenis geneem en Balous weens beweerde aanranding. Sukami is Donderdag op borgtog van R2 000 vrygelaat, terwyl Balous Vrydag vrygelaat is.